પહેલી ફેબ્રુઆરીએ સામાન્ય બજેટ રજૂ થશે. જીએસટીના અમલીકરણ પછી વડાપ્રધાન નરેન્દ્ર મોદી અને નાણાંપ્રધાન અરુણ જેટલી માટે આ બજેટ કસોટીરૂપ હશે. એક દેશ એક ટેક્સનું માળખુ અમલી બન્યું છે. જેથી આમ તો આ બજેટમાં ટેક્સમાં ઘટાડો વધારો જેવું કાંઈ નહી હોય, બજેટ ફિક્કું હશે, પણ મોદી સરકારના આર્થિક સુધારા અને આર્થિક તુલાને કઈ રીતે સ્થિર કરી શકે છે. તે ખૂબ મહત્વનું બની રહેશે. 2019માં લોકસભા ચૂંટણી આવી રહી છે, તે અગાઉ મોદી સરકાર માટે આ બજેટ નિર્ણાયક ભૂમિકા ભજવશે. કેમ કે 2019માં લોકસભાની ચૂંટણીની આચારસંહિતા લાગુ થશે, જેથી કેન્દ્ર સરકાર માટે 2018નું પહેલી ફેબ્રુઆરીએ રજૂ થનાર બજેટએ આગામી પાંચ વર્ષ માટેની આર્થિક રૂપરેખા નક્કી કરનાર હશે. આમ જોવા જઈએ તો ચાલુ નાણાંકીય વર્ષના પ્રથમ 9 મહિનામાં જ ફિસ્કલ ડેફિસીટ ટાર્ગેટની મર્યાદાના અનુમાન કરતાં વધી 96 ટકાએ પહોંચી ગઈ છે. જે ચિંતાજનક છે. તેમજ આઈઆઈપી ગ્રોથ ઘટ્યો છે. ફુગાવાનો દર વધી રહ્યો છે. આંતરરાષ્ટ્રીય બજારમાં ક્રૂડના ભાવ સતત વધી રહ્યા છે, જેને કારણે પેટ્રોલ-ડીઝલના ભાવ સતત વધી રહ્યા છે. આગામી દિવસોમાં મોંઘવારી હજી વધુ વધી શકે છે. જીએસટી પછી વેપારીઓ પર બોજો વધ્યો છે અને જીએસટી રીટર્ન ફાઈલ કરવામાં હજી પણ મુશ્કેલીઓ પડી રહી છે. આમ જનતા જીએસટી પછી નિરાશ છે, આ નારાજગી દૂર કરવા માટે નાણાંપ્રધાન અરૂણ જેટલી કેવા પગલા ભરે છે, તેના પર સૌની મીટ છે.